Helt siden 17-åringen døde 12. juni i år, har det vært uklart hva dødsårsaken var. Ifølge politiet kunne det være både bruk av narkotika og vold som han ble utsatt for i forbindelse med en fest i Drammen.

Nå har Oslo universitetssykehus konkludert med at 17-åringen døde av MDMA-forgiftning.

– I konklusjonen fremkommer det at det var en MDMA-forgiftning altså bruk av Ecstasy, og MDMA er da virkestoffet i Ecstasy, sier politiadvokat John Ivar Johansen i Sør-Øst politidistrikt til NRK.

– Hvordan stemmer dette med hva dere fikk vite av den foreløpige obduksjonsrapporten?

– Det stemmer ganske bra med de tidligere undersøkelsene og de tidligere analyseundersøkelsene som vi har fått.

La ned blomster der hvor 17-åringen døde. Foto: NRK

Nedjusterer siktelse mot to kamerater

Dermed nedjusterer politiet siktelsen mot de to jevnaldrende kameratene. De var siktet for grov kroppsskade. Nå er det nedjustert til grov kroppskrenkelse.

– Det er fortsatt et par spørsmål som vi vil ha klarlagt og de vil bli oversendt til sykehuset og medisinere til uken.

Politiadvokaten forklarer at det er mest sannsynlig det var narkotikaforgiftningen som førte til dødsfallet.

– Det er ikke konkludert med at det narkotikaen var dødsårsaken alene, men det antas å være det.

De skadene som er påført av stump vold for seg selv ikke er av livstruende karakter.

– Konklusjonen er som forventet, sier forsvareren til en av de to siktede, Andrea Wisløff.

Det var 17 år gamle Eddy Singh som døde etter en fest i Drammen i sommer. Foto: Privat

Moren ber politiet finne flere svar

Moren til Eddy Singh har ikke slått seg til ro med den endelige obduksjonsrapporten, fordi det er flere ubesvarte spørsmål.

– Det gjenstår fremdeles noen spørsmål, fordi vi mener rapporten ikke gir svar på alt, sier morens bistandsadvokat, Hege Aakre.

Rapporten bekrefter at gutten har blitt utsatt for vold, både mot hodet og andre steder på kroppen.

– Volden kan ha ført til redusert bevissthetsnivå, poengterer bistandsadvokaten.

Moren ber nå politiet finne svar på om han kunne ha overlevd dersom han ikke ble utsatt for vold eller kommet seg til sykehus tidligere.

Politiet fortsetter etterforskningen

Sør-Øst politidistrikt skriver følgende i en pressemelding fredag ettermiddag:

Politiet har nå mottatt svar fra sakkyndig fra Avdeling for rettsmedisinsk fag ved Oslo universitetssykehus (heretter OUS) etter at Eddy Singh døde mandag 12. juni 2017.

OUS har konkludert med at døden antas å skyldes MDMA-forgiftning. Avdøde hadde en høy konsentrasjon av MDMA i blodet og den påviste konsentrasjonen er i et område som er assosiert med alvorlige organskader og dødelig utfall. Av voldsbruk har OUS funnet skader som er forenlig med stump vold. De påviste skader etter voldsbruk er i seg selv ikke av livstruende alvorlighetsgrad.

På bakgrunn av denne konklusjonen har politiet i dag valgt å nedjustere siktelsen mot de to siktede til å omfatte en grov kroppskrenkelse jf., strl § 271 og ikke en grov kroppsskade. Siktelsen omfatter ikke noe vedrørende dødelig utfall.

Dødsfallet til den 17 år gamle gutten har ført til mye sorg, sinne og frustrasjon i ungdomsmiljøet i guttens omgangskrets. Politiet er kjent med at det verserer mye rykter om hva som har skjedd. Når nå den endelige undersøkelsen foreligger håper politiet at rykteflommen vil ta slutt. Saken vil nå bli ferdigstilt og endelig svar i forhold til tiltalespørsmålet il bli fattet ved en senere anledning.

Saken er fortsatt under etterforsking.

Les også: Et siste farvel med Eddy